Charlotte Bunch

Charlotte Anne Bunch (alizaliwa 13 Oktoba 1944) ni mwandishi wa Kifeministi na mwanaharakati wa haki za wanawake na haki za binadamu kutoka Marekani. Kwa sasa, ni mkurugenzi mwanzilishi na mwanazuoni mwandamizi katika Kituo cha Uongozi wa Kimataifa wa Wanawake (Center for Women's Global Leadership) katika Chuo Kikuu cha Rutgers, New Brunswick, New Jersey. Pia, ni profesa mashuhuri katika idara ya masomo ya Wanawake na Jinsia katika chuo hicho. 

 Kazi 
Mara baada ya kuhitimu kutoka Chuo Kikuu cha Duke, Bunch alikua mjumbe wa vijana katika Mkutano wa Baraza la Makanisa Duniani kuhusu Kanisa na Jamii huko Geneva, Uswisi. Katika mwaka huo huo, alichaguliwa kuwa rais wa Harakati ya Kikristo ya Vyuo vikuu (University Christian Movement) mjini Washington D.C. kwa mwaka mmoja.

Baada ya nafasi hiyo, Bunch alikua mshirika katika Taasisi ya Mafunzo ya Sera (Institute for Policy Studies) huko Washington D.C. na alianzisha Quest: A Feminist Quarterly, jarida la Kifeministi.

Akiwa amehamasishwa na Utaifa wa Weusi, alishiriki katika kuanzisha The Furies Collective, kikundi ambacho kilichapisha gazeti lake la kwanza, The Furies, Januari 1972, likiwa na lengo la kutoa sauti kwa uanaharakati wa wasagaji waliotaka kujitenga (lesbian separatism). Ingawa kikundi hicho kilidumu kwa takriban mwaka mmoja pekee, nyumba ya The Furies Collective baadaye ilitajwa kuwa alama ya kihistoria ya kwanza kuhusiana na wasagaji mjini Washington D.C. na ikawa eneo la kwanza la wasagaji kuorodheshwa kwenye National Register of Historic Places.

Mnamo 1977, Bunch alikua mshirika wa Women's Institute for Freedom of the Press (WIFP), shirika lisilo la faida la uchapishaji nchini Marekani linalolenga kuimarisha mawasiliano kati ya wanawake na kuunganisha umma na vyombo vya habari vinavyoongozwa na wanawake. Alishiriki na kuwezesha warsha na mikutano mbalimbali ya kimataifa, na kati ya 1979 hadi 1980 alikua mshauri wa sekretarieti ya Mkutano wa Dunia wa Umoja wa Mataifa kwa Muongo wa Wanawake, ulioandaliwa na WIFP.

Mnamo 1989, alianzisha Center for Women's Global Leadership katika Chuo cha Douglass, Chuo Kikuu cha Rutgers, ambapo anaendelea kuwa mkurugenzi mwanzilishi na mwanazuoni mwandamizi. Radhika Balakrishnan alimrithi kama mkurugenzi mtendaji mnamo Septemba 2009.

Kituo hicho kilifanya juhudi kubwa kushawishi Umoja wa Mataifa na jamii ya kimataifa kutambua haki za wanawake kama suala la haki za binadamu. CWGL kilihusika katika Kampeni ya Gender Equality Architecture Reform (GEAR), iliyolenga kuanzishwa kwa taasisi mpya ya Umoja wa Mataifa inayoshughulikia usawa wa kijinsia. Baada ya miaka minne ya harakati, Umoja wa Mataifa uliunda taasisi hiyo mnamo Julai 2, 2010, ikiitwa UN Women.

Katika maadhimisho ya miaka 20 ya CWGL mnamo Machi 6, 2010, baada ya mijadala ya paneli kuhusu mwili, uchumi, na harakati, kituo hicho kilimpa heshima Charlotte Bunch kwa mchango wake. Washiriki walitazama sehemu ya awali ya filamu ya Passionate Politics: The Life & Work of Charlotte Bunch (2011), iliyoongozwa na Tami Gold, ikielezea maisha na mchango wake katika harakati za haki za wanawake.

Kwa kutambua mchango wake, CWGL kilianzisha Mfuko wa Charlotte Bunch Women's Human Rights Strategic Opportunities Fund, ukiwa na lengo la kuendeleza harakati za kimataifa za haki za wanawake.

Bunch amehudumu katika bodi za mashirika mengi na kwa sasa ni mjumbe wa Kamati ya Ushauri ya Human Rights Watch Women's Rights Division, pamoja na bodi za Global Fund for Women na International Council on Human Rights Policy. Aidha, amekua mshauri wa taasisi nyingi za Umoja wa Mataifa na alihusika katika kuandaa Ripoti ya Katibu Mkuu wa Umoja wa Mataifa kwa Mkutano Mkuu wa 2006 kuhusu Ukatili Dhidi ya Wanawake. Pia ameonyesha kuunga mkono Campaign for the Establishment of a United Nations Parliamentary Assembly, kampeni inayoshinikiza mageuzi ya kidemokrasia katika Umoja wa Mataifa.

 Marejeo 

Jamii:Feminism and Folklore 2025 in Tanzania
Jamii:Waliozaliwa 1944
Jamii:Watu walio hai
Jamii:Wanaharakati wa Marekani
Jamii:Waandishi wa Marekani